## **Úvod**

Kresťan, ktorý počúva Božie slovo nemá k dispozícii len knihu Písma, ale od čias Krista má k dispozícii aj stôl, na ktorom sa pre neho pripravuje Chlieb života. Dvaja emauzskí učeníci, po tom, ako sa im rozhorelo srdce, keď kráčali s Kristom a počúvali jeho slovo, sadli si s ním za stôl a tam ho spoznali, keď začal lámať chlieb (Lk 24).

**Cirkev žije z Eucharistie**. Ježiš prisľúbil svoju prítomnosť medzi tými, ktorí uveria, keď povedal: „*A hľa, ja som s vami po všetky dni až do skončenia sveta*“ (Mt 28, 20), vo svätej Eucharistii, kde sa chlieb a víno premieňajú na Pánovo telo a krv, sa mimoriadne tešíme z tejto prítomnosti. Božská sviatosť neustále ponúka svetlo do našich dní a napĺňa ich dôvery plnou nádejou. (Por. Ján Pavol II., *Cirkev žije z Eucharistie*, 1)

Témou tohto formačného stretnutia je snaha objaviť a prehĺbiť si vzťah k Eucharistii, k sv. omši. Jednou z charakteristík prvej kresťanskej komunity v Jeruzaleme bolo lámanie chleba (Sk 2,42.46). Nakoľko vzťah k Božiemu slovu sme sa snažili prehĺbiť na minulom stretnutí, v tomto formačnom stretnutí zameriame našu pozornosť na druhú časť sv. omše: na bohoslužbu obety.

Aktivita, ktorá po krátkej meditácii otvorí stretnutie, by mala ponúknuť účastníkom svoju skúsenosť s vďačnosťou a nevďačnosťou, samozrejme rozlíšiac dve roviny: vzťah k Bohu a medziľudské vzťahy.

Cieľom tejto témy je poukázať na eucharistickú spiritualitu (eucharistickí a ne-eucharistickí ľudia) a predstaviť jej základné rozmery:

* Úžas nad darom – rozmer Boží
* Účasť na lámaní chleba – rozmer spoločenstva
* Premena života na vďaky vzdávanie – mariánsky rozmer

## **Božie slovo**

# Jn 6,53-56

Ak nebudete jesť telo Syna človeka a piť jeho krv, nebudete mať v sebe život. Kto je moje telo a pije moju krv, má večný život a ja ho vzkriesim v posledný deň. Lebo moje telo je pravý pokrm a moja krv je pravý nápoj. Kto je moje telo a pije moju krv, ostáva vo mne a ja v ňom.

**Podnety k meditácii (podľa EE 11-12)**

* My už dnes vieme, čo Ježiš myslel svojimi slovami a čo nám zanechal
* Na každej omši čerpáme duchovné ovocie jeho obety – môžeme jesť a piť
* Omša nám pripomína Ježišovu lásku až do krajnosti – obetoval sa a rozdal seba
* Nielen „premenil“ chlieb a víno - vložil do nich seba
* Omša nie je len pamiatka, je to účasť
* „My obetujeme vždy toho istého Baránka, a nie jedného dnes a iného zajtra, ale vždy toho istého. Preto obeta je vždy jediná. (…) Aj my dnes obetujeme tú istú obetu, ktorá bola obetovaná a ktorá sa nikdy nestrávi.“ (sv. Ján Zlatoústy)

**Aktivita**

Návrh otázok:

1. Aké momenty vďačnosti si pamätám v mojom živote?

2. Čo nám prekáža byť vďačnými? (v každodennom živote)

## **Formačná téma**

# Eucharistickí alebo nie-eucharistickí

Do nášho slovníka preniklo slovo Eucharistia, ktorým označujeme celú omšu alebo Krista prítomného pod spôsobom chleba. Poďme si spoločne prehĺbiť poznanie významu tohto slova „Grécke slovo „eucharisteo znamená „vzdával vďaky“. Koreňom tohto slova je slovo charis, čo znamená „milosť“. Evanjeliový text by sme teda mohli voľne preložiť takto: Ježiš vzal chlieb a videl ho ako milosť a vzdával vďaky.

Milosť charis je však veľmi príbuzné a blízke inému gréckemu slovu: chara čo znamená „radosť“. Vskutku milosť a radosť sú si blízke, sú pospolu, vidíme to aj v radostnom chválospeve Márie. Radosť je odjakživa spájaná s plnosťou života.

Radosť je však prchavá, kde ju možno nájsť. Kde nájsť zdroj silnej a večnej radosti? Hlbokú radosť chara možno nájsť len pri stole euCHARisteo – pri stole vďakyvzdania. Tam sa to všetko spája, vďačnosť a radosť. Kým je možná vďaka, je vždy možná aj radosť.

Charis. Milosť. Eucharisteo. Vďakyvzdanie. Chara. Radosť. Trojica hviezd, konštelácia v temnote. Milosť, vďakyvzdanie, radosť.

Eucharisteo. Grécke slovo... ktoré azda dáva zmysel všetkému?

Ježiš neustanovil Eucharistiu ako súčasť nejakej nezvyčajnej, vzácnej udalosti, ktorá sa odohráva raz za rok. Spojil ju s každodenným jedením krajca chleba, pitím hroznového vína. V 1 Kor 11, 26 sa píše: „Kedykoľvek teda jete tento chlieb a pijete z tohto kalicha...“ Kedykoľvek. Vždy, keď jeme. Eucharisteo – kedykoľvek: teraz. Radosť – kdekoľvek: tu. Nevložil Kristus pri poslednej večeri náš každodenný chlieb a nápoj plne do rámca eucharisteo?

„Jediným pádom človeka je neeucharistický život a neeucharistický svet.“

Pád človeka spočíva v tom, že nie je eucharistický, je nevďačný za milosť. Kristus, ktorý vzdáva vďaky nás chce eucharistických, vzdávajúcich vďaky. Je nám príkladom. Všimnime si slová sv. Pavla, v ktorých nám podáva správu o Ježišovi: „Pán Ježiš v tú noc, keď bol zradený, vzal chlieb, vzdával vďaky, lámal ho...“ (1Kor 11, 23 – 24). Ak sa nad tým zamyslíme, je to prekvapivé, až sa nám z toho môže zakrútiť hlava: Ježiš v „noc pred tým, ako Mu do väziva a šliach vnikli železné kliny“, (pričom evanjelisti nám silne podčiarkujú že vedel, čo ho čaká a šiel napred dobrovoľne), noc pred tým desivým dňoch bolesti a opustenia, prijíma to, čo Boh ponúka, ako milosť (charis) a vzdáva vďaky (eucharistia). Ježiš vzdáva vďaku aj za to, čo Ho zlomí a zraní, no neskôr z tohto všetkého vzíde radosť (chara) zmŕtvychvstania.

(spracované podľa Ann Voskampová, Tisíc darov)

# 2. V úžase pred Božím darom svetu

V duchu sv. Pavla, ktorý odovzdal Korinťanom to, čo prijal, aj Cirkev v Eucharistii odovzdáva to, čo prijala. Eucharistia je dar, ktorý dáva Otec Cirkvi a cez Cirkev ho dáva svetu. Eucharistiu s vierou slávime a s vierou ju ponúkame svetu.

Spoločenstvo pokrstených v modlitbe vzýva Ducha a on premieňa chlieb a víno na Telo a Krv Ježiša Krista. Kristus, ktorý je s nami až do konca sveta je skutočne, reálne a podstatne prítomný v tajomstve chleba a vína. Toto slávenie nám sprítomňuje Kristovu obetu na kríži, jeho víťazstvo nad smrťou a ponúka nám pokrm na cestu do večnosti.

V tejto sviatosti je celý jeho život (telo a krv), všetky jeho obdivuhodné skutky majú vrchol v jeho totálnom darovaní sa. Každý, kto sa zúčastňuje tejto hostiny, vytvára spoločenstvo, ktoré vyznáva a uskutočňuje jeho základný zákon: zákon lásky.

Aj my, spolu s ním obetujeme naše životy Bohu a stávame sa živou a Bohu milou obetou.

Eucharistia sa napokon stáva aj poslaním, prijímajúc telo a krv, prijíma život Krista, štýl jeho života a napodobňujeme jeho lásku k svetu, k chudobným a k tým, ktorí ho ešte nepoznajú. Kristus v nás chce kráčať k ľuďom, ktorí sú okolo nás.

(podľa *Eucaristia, comunione e comunità*, Documento pastorale dell'Episcopato italiano, 1983)

Eucharistia, aj keď sa slávi na malom oltári dedinského kostola, sa v istom zmysle vždy slávi na oltári sveta. Eucharistia spája nebo so zemou. Zahŕňa a preniká celé stvorenstvo. Boží Syn sa stal človekom, aby prinavrátil celé stvorenstvo do zvrchovaného aktu oslavy Boha, ktorý ho učinil z ničoho. A tak on, najvyšší a večný Kňaz, vstupujúc prostredníctvom svojej krvi a svojho kríža do večnej svätyne, navracia celé vykúpené stvorenstvo Stvoriteľovi a Otcovi. Robí tak prostredníctvom kňazskej služby Cirkvi, na slávu Najsvätejšej Trojice. To je naozaj mysterium fidei, ktoré sa uskutočňuje v Eucharistii: svet, ktorý vyšiel z rúk Stvoriteľa, sa k nemu vracia, vykúpený Kristom. /.../

Touto encyklikou by som chcel zamerať pozornosť na obdiv k Eucharistii, a to v kontinuite s dedičstvom Jubilejného roku, ktoré som chcel Cirkvi odovzdať v apoštolskom liste *Novo millennio ineunte* s jeho mariánskym korunovaním v *Rosarium Virginis Mariae*. Kontemplovať Kristovu tvár, kontemplovať ju s Máriou je program, ktorý som na úsvite tretieho tisícročia predložil Cirkvi, pozývajúc ju, aby s entuziazmom novej evanjelizácie hlboko načrela do mora dejín. Kontemplovať Krista zahŕňa vedieť ho spoznať všade tam, kde sa prejavuje, v rozmanitých podobách jeho prítomnosti, no najmä v živej sviatosti jeho tela a krvi. Cirkev žije z eucharistického Krista, ním sa živí, on ju osvecuje. Eucharistia je tajomstvo viery a zároveň „tajomstvo svetla“. Vždy znova, keď ju Cirkev slávi, veriaci môžu istým spôsobom znova prežiť skúsenosť dvoch emauzských učeníkov: „otvorili sa im oči a spoznali ho“ (Lk 24, 31).

(Ján Pavol II, *Cirkev žije z Eucharistie*, body 8 a 6)

3. **Kristus láme a my máme dávať**

 V tých dňoch, keď s ním bol opäť veľký zástup a nemali čo jesť, zavolal si učeníkov a povedal im: „Ľúto mi je zástupu, lebo už tri dni zotrvávajú so mnou a nemajú čo jesť. Ak ich pošlem domov hladných, poomdlievajú na ceste, lebo niektorí z nich prišli zďaleka.“ Učeníci mu odpovedali: „Kto a ako by mohol tu na pustatine obstarať chlieb, aby toľkých nasýtil?“ Opýtal sa ich: „Koľko máte chlebov?“ Odpovedali: „Sedem.“ Nato ľuďom prikázal, aby si posadali na zem. Ježiš vzal tých sedem chlebov, vzdal vďaku, lámal a dával svojim učeníkom, aby ich rozdeľovali. Oni ich rozdali zástupu. (Mk 8,1-6)

Učeníci sú pozvaní pochopiť Pánov súcit, on chce nasýtiť každého človeka. Ježiš rozdáva chlieb a obnovuje svoje milosrdenstvo. Neustále to chce robiť.

Toto druhé rozmnoženie chlebov nie je len nejaké opakovanie navyše, ktoré sa dostalo do evanjelia náhodou. Je ešte viac a hlbšie štylizované než to prvé. Tu sa stretáva Ježišov súcit a túžba, s učeníkmi, ktorí nechápu, nevedia, necítia sa schopní postarať sa o zástup. Zástupy, ktoré nemajú čo jesť. Jedlo je život. A z čoho majú žiť tie zástupy, keď nie z Boha?

Ježiš si volá učeníkov, aby im vysvetlil túto svoju lásku, lebo oni budú osobne zapojení do toho, aby tento jeho dar rozdávali. Príjmu ho od Ježiša a budú ho rozdávať.

Domov neprídu hladní, popadajú po ceste. Do nebeského domova sa ide v sile pokrmu, ktorý dáva Ježiš. Potrebujú pokrm, ako Eliáš, aby prišli k Bohu, k Otcovi.

Ježiš sa odvoláva na chlieb, ktorí učeníci majú. Majú sedem chlebov, no nechcú ich rozdať, jednak je to málo a jednak nezostane pre nich. Tieto chleby vložené do Ježišových rúk stačia. Ježiš láme chlieb. Chlieb sa rozmnožuje lámaním.

* Ježiš dáva pokrm na cestu
* Učeníci majú pochopiť, že Božia súcitná láska sýti človeka
* Učeníci sa majú stať nositeľmi tohto pokrmu voči zástupom (kňazi ako kňazi a laici ako laici)

# 4. Vzdávať vďaky ako Mária (Magnifikat)

Eucharistia totiž, tak ako Máriin chválospev, je predovšetkým chválou a vzdávaním vďaky. Keď Mária zvolá „Velebí moja duša Pána a môj duch jasá v Bohu, mojom Spasiteľovi“, nesie vo svojom lone Ježiša. Chváli Otca za Ježiša, no chváli ho aj v Ježišovi a s Ježišom. A presne to je pravý eucharistický postoj.

Mária si zároveň spomína na veľké činy, ktoré Boh vykonal v dejinách spásy podľa prisľúbení daných otcom (porov. Lk 1, 55), ohlasujúc obdivuhodný čin prekonávajúci všetky ostatné - vykupiteľské vtelenie. V Magnifikate je napokon prítomný aj eschatologický náboj Eucharistie. Vždy, keď sa nám Boží Syn predstavuje v „chudobe“ sviatostných znakov chleba a vína, je do sveta zasiaty zárodok nových dejín, kde sú „mocnári zosadení z trónov“ a „povýšení ponížení“ (porov. Lk 1, 52). Mária spieva o nových nebesiach a novej zemi, ktoré nachádzajú v Eucharistii svoju anticipáciu a v istom zmysle svoj programový plán. Ak Magnifikat vyjadruje Máriinu spiritualitu, nič nám lepšie nepomáha žiť eucharistické tajomstvo než táto spiritualita. Eucharistia je nám daná, aby sa náš život, tak ako Máriin, celý stal Magnifikatom! (58)

* Vďačnosť sa rodí z nečakaného objavu ničím nezaslúženého daru. No nie je to len čosi uzavreté do seba. Mária ďakuje *za veľké Božie činy v dejinách spásy*, ktoré sú mimo nej. Aj naša prítomná radosť sa musí opierať o spomienku na mnohé Božie zásahy a na veľký Boží zásah do dejín.
* Náš život sa má premeniť na magnifikat, na chválospev. Pohľad na ňu nám pomáha objaviť Eucharistiu ako zdroj nášho chválospevu. Eucharistia nám bola daná, aby náš život mohol životom chválospevu.
* Dnes nežijeme v kultúre, ktorá prežíva vďačnosť, naopak, mnohí s veľkou ľahkosťou hovoria: nikomu nie som nič dlžní. To sú ľudia presvedčení, že za všetko čo majú vďačia len sebe samým. Chcú byť nezávislí a každá vďačnosť ohrozuje túto ich nezávislosť.
* V každej prefácii na omši hovoríme: Je naozaj dôstojné a správne, naša povinnosť a prameň našej spásy, vzdávať ti vďaky.

Eucharistia, ktorú slávime každý deň, nech je pre nás, vždy a v každej situácii, okamihom, v ktorom prinášame našu úprimnú a plnú vďaku Bohu, v spoločenstve a nasledovaní príkladu Magnifikatu Panny Márie! Mária, chváli neprestajne Pána a prihovára sa za spásu sveta, je vzorom Cirkvi, ktorá slávi Eucharistiu vzdávajúc vďaky Otcovi. V skutočnosti vo svojom vzdávaní vďaky chváli Otca za Ježiša a chváli ho v Ježišovi a s Ježišom: toto je pravý eucharistický postoj. Môžeme si osvojiť túžbu svätého Ambróza, ktorý povedal:

*"Nech je Máriina duša v každom z nás, aby oslavovala Pána,*

*nech je Máriin duch v každom z nás, aby sa radoval v Bohu".*

## **Modlitba**

Dobrý pastier, pravý chlieb,  
Ježišu, zmiluj sa:  
živ nás a ochraňuj,  
veď nás k večným dobrám  
v zemi žijúcich.  
Ty, čo všetko môžeš a vieš,  
ktorý nás živíš na zemi,  
priveď svojich bratov  
k nebeskému stolu  
v radosti tvojich svätých.“

# Texty na prehĺbenie

## **Ján Pavol II, Cirkev žije z Eucharistie**

2. Z veľkonočného tajomstva sa rodí Cirkev. Práve preto sa Eucharistia, ktorá je sviatosťou veľkonočného tajomstva par excellence, stáva stredobodom cirkevného života. Vidno to hneď z prvých obrazov Cirkvi, ktoré nám ponúkajú Skutky apoštolov: „Vytrvalo sa zúčastňovali na učení apoštolov a na bratskom spoločenstve, na lámaní chleba a na modlitbách“ (Sk 2, 42). „Lámaním chleba“ sa myslí Eucharistia. Po dvetisíc rokoch pokračujeme v uskutočňovaní tohto prvotného obrazu Cirkvi. A keď tak robíme počas eucharistického slávenia, zrak duše sa zameriava na Veľkonočné trojdnie: na to, čo sa udialo na Zelený štvrtok pri Poslednej večeri a potom po nej. Ustanovenie Eucharistie sviatostne anticipovalo udalosti, ktoré sa uskutočnili po Poslednej večeri, počnúc getsemanskou agóniou. Opäť vidíme Ježiša, ako vychádza z Večeradla, zostupuje s učeníkmi, aby prešiel potokom Cedron a prišiel do Olivovej záhrady. V tejto záhrade je ešte dnes niekoľko veľmi starých olivovníkov. Možno boli svedkami toho, čo sa v ich tieni odohralo v ten večer, keď Kristus v modlitbe zakúšal smrteľnú úzkosť, „pričom mu pot stekal na zem ako kvapky krvi“ (Lk 22, 44). Krv, ktorú krátko predtým odovzdal Cirkvi ako nápoj spásy vo sviatosti Eucharistie, sa začala prelievať. Jej vyliatie sa napokon dovŕšilo na Golgote, kde sa stala nástrojom našej spásy: „keď prišiel Kristus, veľkňaz budúcich darov (…), raz navždy vošiel do Svätyne, a to nie s krvou capov a teliat, ale so svojou vlastnou krvou, a tak získal večné vykúpenie“ (Hebr 9, 11-12).

6. Touto encyklikou by som chcel zamerať pozornosť na obdiv k Eucharistii, ...

23. **Eucharistické spoločenstvo Cirkev rovnako upevňuje aj v jej jednote Kristovho tela**. Svätý Pavol sa odvoláva na túto jednotiacu účinnosť účasti na eucharistickej hostine, keď Korinťanom píše: „A chlieb, ktorý lámeme, nie je účasťou na Kristovom tele? Keďže je jeden chlieb, my mnohí sme jedno telo, lebo všetci máme podiel na jednom chlebe“ (1 Kor 10, 16–17). Komentár svätého Jána Zlatoústeho je presný a hlboký: „*Čo vlastne je chlieb? Je to Kristovo telo. Čím sa stávajú tí, čo ho prijímajú? Kristovým telom; no nie mnohými telami, ale jedným telom. Tak ako chlieb je len jeden, i keď sa skladá z mnohých zŕn, ktoré sa v ňom, hoci ich nevidíme, nachádzajú, takže vďaka ich dokonalému vzájomnému spojeniu sa ich rozdielnosť stráca; takým istým spôsobom sme aj my spojení navzájom a všetci spolu v Kristovi*“. Argumentácia je naliehavá: naše spojenie s Kristom, ktoré je pre každého darom a milosťou, spôsobuje, **že v ňom sme včlenení aj do jednoty jeho tela, ktorým je Cirkev**. Eucharistia upevňuje privtelenie do Krista, ktoré sa uskutočnilo v krste prostredníctvom daru Ducha Svätého (porov. 1 Kor 12, 13. 27).

...

24. Dar Krista a jeho Ducha, ktorý prijímame v eucharistickom prijímaní, s prekypujúcou plnosťou vytvára putá bratského spoločenstva, ktoré prebývajú v ľudskom srdci, a zároveň vyzdvihuje skúsenosť bratstva v spoločnej účasti na tej istej eucharistickej hostine, a to na oveľa vyššej úrovni, než je bežná skúsenosť ľudského spolužitia. Prostredníctvom spoločnej účasti na Kristovom tele Cirkev čoraz hlbšie dosahuje svoju podstatnú črtu, ktorou je byť „v Kristovi akoby sviatosťou, teda znamením a nástrojom dôverného spojenia s Bohom a jednoty celého ľudského pokolenia“. Proti zárodkom rozdelenia medzi ľuďmi, ktoré sú podľa každodennej skúsenosti v ľudstve hlboko zakorenené ako následok hriechu, sa stavia sila Kristovho tela rodiaca jednotu. **Eucharistia práve tým, že buduje Cirkev, vytvára spoločenstvo medzi ľuďmi**.

25. **Úcta, ktorú vzdávame Eucharistii mimo svätej omše**, je neoceniteľnou hodnotou v živote Cirkvi. Takáto úcta je úzko spojená so slávením eucharistickej obety. Kristova prítomnosť pod eucharistickým spôsobom uchovávaným po svätej omši - ktorá pretrváva, pokiaľ sa zachovávajú spôsoby chleba a vína - pochádza zo slávenia tejto obety a vedie k sviatostnému i duchovnému spoločenstvu. Je úlohou pastierov, **aby povzbudzovali, aj osobným príkladom, eucharistický kult**, zvlášť vystavenie Najsvätejšej sviatosti, ako aj **spočinutie v adorácii pred Kristom prítomným pod eucharistickým spôsobom**.

Je krásne, keď môžeme spočinúť na Ježišovej hrudi ako milovaný učeník (porov. Jn 13, 25) a nechať sa preniknúť nekonečnou láskou jeho srdca. **Ak má dnešné kresťanstvo charakterizovať predovšetkým „umenie modlitby“**, ako potom necítiť novú potrebu dlhšie sa utiahnuť v duchovnom rozhovore, v tichej adorácii, v postoji lásky pred Kristom, prítomným v Najsvätejšej sviatosti? Koľkokrát, moji milí bratia a sestry, som mal túto skúsenosť a načerpal som z nej silu, potechu a podporu!

Príkladom tejto praxe, ktorú opakovane chváli a odporúča Magistérium, nám môžu byť mnohí svätí. Osobitným spôsobom je v tomto smere známy svätý Alfonz Mária de Liguori, ktorý napísal: „Medzi všetkými pobožnosťami je adorácia sviatostného Ježiša po sviatostiach prvá, Bohu najmilšia a pre nás najužitočnejšia.“ Eucharistia je neoceniteľný poklad, a to nielen keď ju slávime, ale aj keď spočívame pred ňou mimo svätej omše, aby sme načerpali z toho istého prameňa milosti. Kresťanská komunita túžiaca po hlbšej kontemplácii Kristovej tváre v tom duchu, ako som navrhol v apoštolských listoch *Novo millennio ineunte* a *Rosarium Virginis Mariae*, nemôže nerozvíjať aj tento aspekt eucharistickej úcty, v ktorom sa predlžuje a rozmnožuje ovocie prijímania Kristovho tela a krvi.

32. To všetko jasne dokazuje, **aká bolestná a vzdialená od normálneho stavu je situácia, keď kresťanskej komunite** - hoci sa pre počet a rôznosť veriacich nazýva farnosťou - **chýba kňaz**, ktorý by ju viedol. Farnosť je totiž spoločenstvom pokrstených, ktorí vyjadrujú a potvrdzujú svoju identitu predovšetkým slávením eucharistickej obety. To si však vyžaduje prítomnosť kňaza, ktorému jedine prináleží obetovať Eucharistiu in persona Christi. Keď v komunite chýba kňaz, právom sa hľadá nejaká náhrada, aby mohli pokračovať nedeľné slávenia. Rehoľníci a laici, ktorí vedú svojich bratov a sestry v modlitbe, takto chvályhodne uskutočňujú spoločné kňazstvo všetkých veriacich, založené na milosti krstu. Takéto riešenia však treba považovať iba za provizórne, kým komunita čaká na kňaza.

**Sviatostná neúplnosť týchto slávení musí podnecovať celé spoločenstvo predovšetkým do toho, aby sa s ešte väčšou horlivosťou modlilo**, nech Pán pošle robotníkov do svojej žatvy (porov. Mt 9, 38); a musí ich tiež podnecovať do toho, aby zaangažovali aj všetky ostatné základné prvky primeranej pastorácie povolaní, avšak bez upadnutia do pokušenia hľadať riešenie aj za cenu zníženia morálnych a formačných kvalít, ktoré sa požadujú od kandidátov na kňazstvo.

34. Mimoriadne zasadanie Biskupskej synody v roku 1985 identifikovalo práve v „ekleziológii spoločenstva“ ústrednú a základnú myšlienku dokumentov Druhého vatikánskeho koncilu. Cirkev putujúca na tejto zemi je povolaná udržiavať a napomáhať tak spoločenstvo s Bohom – Trojicou, ako aj spoločenstvo medzi veriacimi. Na tento cieľ jej slúži Božie slovo a sviatosti, predovšetkým Eucharistia, z ktorej Cirkev „stále žije a rastie“ a v ktorej zároveň vyjadruje samu seba. Nie náhodou sa výraz communio stal jedným z pomenovaní tejto vznešenej sviatosti. (communio znamená prijímanie, ako aj spoločenstvo - pozn. prekl.)

**Eucharistia sa teda javí ako vrchol všetkých sviatostí**, lebo privádza k dokonalosti spoločenstvo s Bohom Otcom prostredníctvom identifikácie s jednorodeným Synom pôsobením Ducha Svätého. S dôvtipom viery vyjadroval túto pravdu jeden z významných autorov byzantskej tradície: v Eucharistii „viac než vo všetkých ostatných sviatostiach je tajomstvo (spoločenstva) také dokonalé, že vedie k vrcholu všetkých dobier: tu je vrcholný bod všetkých ľudských túžob, lebo tu dosahujeme Boha a Boh sa spája s nami v najdokonalejšej jednote“. Práve preto je vhodné v duši neustále pestovať túžbu po eucharistickej sviatosti. Tu sa zrodila prax duchovného prijímania, šťastne rozšírená v Cirkvi a odporúčaná svätými učiteľmi duchovného života. Svätá Terézia Ježišova napísala: „*Keď nepristupujete k prijímaniu a nezúčastňujete sa na omši, môžete prijímať duchovne, čo je veľmi výhodné… Tak prijmete veľa z lásky nášho Pána.“*

35. Dôvodom slávenia Eucharistie však **nesmie byť len rozvoj spoločenstva, ktoré predpokladá ako jestvujúce**, aby ho upevňovalo a viedlo k dokonalosti. Najsvätejšia sviatosť vyjadruje puto spoločenstva tak v neviditeľnom rozmere, kde nás v Kristovi pôsobením Ducha Svätého spája s Otcom a medzi sebou navzájom, ako aj vo viditeľnom rozmere, ktorý zahŕňa spoločenstvo v náuke apoštolov, sviatostí a v hierarchickom usporiadaní. **Hlboký vnútorný vzťah, ktorý jestvuje medzi neviditeľnými a viditeľnými prvkami cirkevného spoločenstva**, je základom Cirkvi ako sviatosti spásy. Len v tomto kontexte je možné legitímne slávenie Eucharistie a pravá účasť na nej. Z toho vyplýva potreba vlastná samotnej Eucharistii - aby sa slávila v spoločenstve a konkrétne v integrite svojich zväzkov.

V ŠKOLE MÁRIE, „EUCHARISTICKEJ" ŹENY

53. Ak chceme objaviť intímny vzťah, ktorý spája Cirkev s Eucharistiou v celom jeho bohatstve, nemôžeme zabudnúť na Máriu, Matku a vzor Cirkvi. V apoštolskom liste Rosarium Virginis Mariae, poukazujúc na **Najsvätejšiu Pannu ako na Učiteľku kontemplácie Kristovej tváre**, zaradil som medzi tajomstvá svetla aj ustanovenie Eucharistie. Mária nás naozaj môže viesť k tejto Najsvätejšej sviatosti, lebo má k nej hlboký vzťah.

Evanjelium o tejto téme na prvý pohľad mlčí. V opise ustanovenia Eucharistie na Zelený štvrtok večer, sa o Márii nehovorí. Vieme však, že bola prítomná medzi apoštolmi, ktorí „jednomyseľne zotrvávali na modlitbách“ (Sk 1, 14) - v prvom spoločenstve zhromaždenom po nanebovstúpení Pána v očakávaní Turíc. Jej prítomnosť určite nemohla chýbať pri eucharistických sláveniach medzi veriacimi prvej kresťanskej generácie, ktorí sa vytrvalo zúčastňovali „na lámaní chleba“ (Sk 2, 42).

Máriin vzťah k Eucharistii však okrem jej účasti na eucharistickej hostine možno nepriamo naznačiť v súvise s jej vnútorným postojom. **Mária je žena „eucharistická“ celým svojím životom. Cirkev, hľadiac na Máriu ako na svoj vzor, je povolaná nasledovať ju aj v jej vzťahu k tomuto najsvätejšiemu tajomstvu**.

54. Mysterium fidei! Ak je Eucharistia tajomstvom viery, ktorá natoľko prevyšuje náš intelekt, že nás núti plne sa odovzdať Božiemu slovu, nikto nám nemôže byť v podobnom postoji takou pevnou oporou a vodkyňou ako Mária. Naše opakovanie Kristovho gesta pri Poslednej večeri pri napĺňaní jeho poslania „Toto robte na moju pamiatku!“ sa zároveň stáva prijatím Máriinho pozvania, aby sme ho bez váhania poslúchli: „Urobte všetko, čo vám povie!“ (Jn 2, 5). Materinskou starostlivosťou, ktorú Mária prejavila na svadbe v Káne Galilejskej, akoby nám hovorila: „Neváhajte, dôverujte slovám môjho Syna. On, ktorý bol schopný premeniť vodu na víno, je rovnako schopný učiniť z chleba a vína svoje telo a svoju krv, odovzdávajúc v tomto tajomstve veriacim živú pamiatku svojej Paschy, aby sa tak pre nich stal chlebom života."

55. Mária uskutočňovala svoju eucharistickú vieru ešte skôr, ako bola Eucharistia ustanovená, a to pre samotnú skutočnosť, že ponúkla svoje panenské lono na vtelenie Božieho Slova. Keď Eucharistia poukazuje na utrpenie a vzkriesenie, zároveň je v kontinuite s vtelením. Mária pri zvestovaní počala Božieho Syna aj v jeho fyzickej prítomnosti s telom a krvou, anticipujúc v sebe to, čo sa sviatostne uskutočňuje v každom veriacom, ktorý prijíma pod spôsobom chleba a vína Pánovo telo a krv.

Jestvuje teda hlboká **analógia medzi fiat, ktorým Mária odpovedala na anjelove slová, a amen, ktoré vyslovuje každý veriaci, keď prijíma Pánovo telo**. Od Márie sa žiadalo, aby uverila, že ten, ktorý sa v nej počal pôsobením Ducha Svätého, bol Božím Synom (porov. Lk 1, 30-35). V kontinuite s vierou Panny Márie sa od nás v eucharistickom tajomstve žiada, aby sme uverili, že ten istý Ježiš, Boží Syn a Syn Márie, sa stáva s celým svojím božsko-ľudským bytím prítomný pod znakmi chleba a vína.

„Blahoslavená, ktorá uverila“ (Lk 1, 45): Mária v tajomstve vtelenia anticipovala aj eucharistickú vieru Cirkvi. Keď pri navštívení nesie v svojom lone **Slovo, ktoré sa stalo telom, istým spôsobom sa stáva svätostánkom - prvým svätostánkom v dejinách** -, kde Boží Syn, ešte neviditeľný ľudským očiam, umožňuje Alžbete adorovať ho, akoby vyžaroval svoje svetlo cez Máriine oči a hlas. A nie je vari Máriin unesený pohľad, keď kontempluje tvár práve narodeného Ježiša, ktorého drží vo svojom náručí, nedosiahnuteľným vzorom lásky, ktorým sa musí inšpirovať každé naše eucharistické spoločenstvo?

56. Mária si celým svojím životom v Kristovej blízkosti, a nielen na Kalvárii, **osvojila obetný rozmer Eucharistie.** Keď niesla dieťa Ježiša do jeruzalemského chrámu, „aby ho predstavili Pánovi“ (Lk 2, 22), počula od starca Simeona predpoveď, že Dieťa bude znamením protirečenia a jej vlastnú dušu prenikne meč (porov. Lk 2, 34-35). Bola to predpoveď drámy ukrižovaného Syna aj stabat Mater Panny Márie pod krížom. Pripravujúc sa deň čo deň na Kalváriu, Mária žije akýsi druh anticipovanej Eucharistie, mohli by sme povedať duchovného prijímania túžby a obety, ktoré bude mať svoje zavŕšenie v spojení so Synom v jeho utrpení a ktoré sa potom prejaví – ako pamiatke jeho umučenia - v poveľkonočnom období v jej účasti na eucharistickom slávení, ktorému budú predsedať apoštoli.

Môžeme si predstaviť pocity Panny Márie, keď počúvala z úst Petra, Jána, Jakuba a iných apoštolov slová Poslednej večere „Toto je moje telo, ktoré sa dáva za vás“ (Lk 22, 19)? To telo, ktoré sa obetovalo a teraz je sprítomnené v sviatostných znakoch, bolo to isté telo, ktoré sa počalo v jej lone! Prijať Eucharistiu muselo pre Máriu znamenať akoby opäť prijať vo svojom lone to srdce, ktoré bilo v súlade s jej srdcom, a znovu prežívať to, čo sama zakúsila pod krížom.

57. „Toto robte na moju pamiatku“ (Lk 22, 19). V pamiatke Kalvárie je prítomné všetko to, čo Kristus vykonal svojím utrpením a smrťou. Nechýba tu teda ani to, čo spravil vo vzťahu k svojej matke v náš prospech. Jej tu totiž odovzdáva svojho milovaného učeníka a v ňom aj každého z nás: „Žena, hľa, tvoj syn!" Rovnako hovorí každému z nás: „Hľa, tvoja matka!" (Jn 19, 26-27).

Žiť v Eucharistii pamiatku Kristovej smrti zahŕňa aj stále prijímať tento dar. Znamená to vziať podľa Jánovho príkladu so sebou tú, ktorá je nám vždy znova darovaná ako Matka. Zároveň to značí prijať úlohu pripodobňovať sa Kristovi, dať sa do Matkinej školy a nechať sa ňou sprevádzať. Mária je prítomná - s Cirkvou a ako Matka Cirkvi - pri každom z našich eucharistických slávení. Ak je medzi Cirkvou a Eucharistiou neoddeliteľný vzťah, to isté treba povedať aj o vzťahu Márie a Eucharistie. Aj preto je spomienka na Pannu Máriu už od starobylých čias jednoznačne prítomná v eucharistickom slávení tak na Východe ako Západe.

58. V Eucharistii sa Cirkev plne spája s Kristom a s jeho obetou, osvojujúc si Máriinho ducha. To je skutočnosť, ktorú si môžeme **prehĺbiť čítaním Magnifikatu v eucharistickej perspektíve.** **Eucharistia totiž, tak ako Máriin chválospev, je predovšetkým chválou a vzdávaním vďaky.** Keď Mária zvolá „Velebí moja duša Pána a môj duch jasá v Bohu, mojom Spasiteľovi“, nesie vo svojom lone Ježiša. Chváli Otca za Ježiša, no chváli ho aj v Ježišovi a s Ježišom. A presne to je pravý eucharistický postoj.

Mária si zároveň spomína na veľké činy, ktoré Boh vykonal v dejinách spásy podľa prisľúbení daných otcom (porov. Lk 1, 55), ohlasujúc obdivuhodný čin prekonávajúci všetky ostatné - vykupiteľské vtelenie. V Magnifikate je napokon prítomný aj eschatologický náboj Eucharistie. Vždy, keď sa nám Boží Syn predstavuje v „chudobe“ sviatostných znakov chleba a vína, je do sveta zasiaty zárodok nových dejín, kde sú „mocnári zosadení z trónov“ a „povýšení ponížení“ (porov. Lk 1, 52). Mária spieva o nových nebesiach a novej zemi, ktoré nachádzajú v Eucharistii svoju anticipáciu a v istom zmysle svoj programový plán. Ak Magnifikat vyjadruje Máriinu spiritualitu, nič nám lepšie nepomáha žiť eucharistické tajomstvo než táto spiritualita. Eucharistia je nám daná, **aby sa náš život, tak ako Máriin, celý stal magnifikatom**!

ZÁVER  
  
...  
**Každé úsilie o svätosť, každá aktivita zameraná na uskutočňovanie poslania Cirkvi, každé napĺňanie pastoračných plánov musí čerpať potrebnú silu z eucharistického tajomstva** a musí k nemu smerovať ako k svojmu vrcholu. V Eucharistii máme Ježiša, máme jeho vykupiteľskú obetu, máme jeho zmŕtvychvstanie, máme jeho dar Ducha Svätého, máme adoráciu, poslušnosť a lásku k Otcovi. Ak by sme zanedbali Eucharistiu, ako by sme sa mohli dostať z našej núdze?

61. **Eucharistické tajomstvo** – obeta, prítomnosť, hostina – **nepripúšťa redukcie a manipulácie.** Je potrebné žiť ho v jeho integrite: aj ako liturgickú udalosť, aj v intímnom rozhovore s Ježišom hneď po prijatí Eucharistie, aj vo chvíľach modlitieb eucharistickej adorácie mimo omše. Vtedy sa pevne buduje Cirkev a vyjadruje sa to, čím skutočne je: jedna, svätá, katolícka a apoštolská; Boží ľud, chrám a rodina; Kristovo telo a nevesta oživovaná Duchom Svätým; všeobecná sviatosť spásy a hierarchicky usporiadané spoločenstvo.

...

62. Najmilší bratia a sestry, **vstúpme do školy svätých, veľkých interpretov pravej eucharistickej zbožnosti.** V nich dosiahla teológia o Eucharistii plnú krásu, prenesenú do života, je pre nás nákazlivá a takpovediac zahrieva. Počúvajme predovšetkým Najsvätejšiu Pannu, v ktorej sa viac než v komkoľvek inom javí eucharistické tajomstvo ako tajomstvo svetla. Hľadiac na ňu, spoznáme pretvárajúcu silu, ktorú má Eucharistia. V nej vidíme svet obnovený v láske. Keď ju kontemplujeme ako vzatú do neba s dušou a telom, vidíme štrbinou „nové nebo“ a „novú zem“, ktoré sa otvoria pred našimi očami pri Kristovom druhom príchode. Eucharistia je ich závdavkom a istým spôsobom anticipáciou: „Príď, Pane Ježišu!“ (Zjv 22, 20).

**V pokornom znamení chleba a vína, prepodstatnených na jeho telo a krv, Kristus kráča s nami ako naša sila** a viatikum a **robí nás svedkami nádeje pre všetkých**. Ak si pred týmto tajomstvom myseľ uvedomuje svoje limity, srdce ožiarené svetlom Ducha Svätého tuší, ako sa správať, ponoriac sa v adorácii do lásky bez hraníc.

( stačia body: 3-6; 23-25; 32; 34-35; 53-62)

## [**Pôstne** zamyslenia kardinála Cantalamessu - TV Lux](https://www.tvlux.sk/content/slide/428)

## **Cantalamessa 2. pôstna kázeň 2022**

Chcel by som s pomocou ľudského príkladu zhrnúť, čo sa deje pri eucharistickom slávení. **Predstavme si veľkú rodinu**, v ktorej najstarší, prvorodený syn, nesmierne obdivuje a miluje svojho otca. Na narodeniny mu chce dať vzácny darček. Ale predtým, ako mu ho predloží, tajne požiada všetkých svojich bratov a sestry, aby dali svoj podpis na dar. Takto sa dostáva do rúk otca dar ako znak lásky všetkých jeho detí, bez rozdielu, aj keď v skutočnosti ho pripravil len jeden.

To je to, čo sa deje v eucharistickej obeti. **Ježiš bezhranične obdivuje a miluje nebeského Otca. Chce mu dať každý deň, až do konca sveta, ten najcennejší dar, dar svojho vlastného života. Vo svätej omši pozýva všetkých svojich bratov a sestry, aby dali na tento jeho dar svoj podpis**, aby prišiel k Bohu Otcovi ako dar všetkých jeho detí, hoci iba jeden zaplatil cenu tohto daru. A akú cenu!

My prispievame do tohto daru naším podpisom, ktorý symbolizuje tých niekoľko kvapiek vody, ktoré sa zmiešajú s vínom v kalichu. Strácajú sa v tom víne, ale víno má v sebe takýto podpis našej účasti. Iným vyjadrením nášho podpisu je slávnostné Amen na konci Eucharistickej modlitby, keď kňaz hovorí: "Skrze Krista, s Kristom a v Kristovi, k vám, Boh Otec Všemohúci v jednote Ducha Svätého, všetka česť a sláva naveky... AMEN!

Vieme však, že **tí, ktorí sa podpísali na dar Otcovi, sa týmto podpisom aj k niečomu zaväzujú.** K tomu, že vyjdúc zo svätej omše sa budú usilovať zo svojho života urobiť dar lásky Otcovi a našim bratom a sestrám. Opakujem, že sme povolaní nielen sláviť Eucharistiu, ale aj stať sa Eucharistiou. Nech nám Boh pomôže uvedomiť si to!

## **Cantalamessa 3. pôstna kázeň 2022**

## Eucharistia spoločenstvo s Kristom

Pokúsme sa prehĺbiť, aké spoločenstvo sa vytvára medzi nami a Kristom v Eucharistii. V evanjeliu podľa Jána (6,57) Ježiš hovorí: " Ako mňa poslal živý Otec a ja žijem z Otca, aj ten, čo mňa je, bude žiť zo mňa." Grécka predložka *dià* má tu príčinnú a definitívnu hodnotu; označuje aj pôvod (prameň), aj cieľ. Znamená to, že kto je Kristovo telo, žije „z neho“ a žije „pre neho“, teda pre jeho slávu, jeho lásku, jeho Kráľovstvo. Tak ako Ježiš žije od Otca a pre Otca, tak aj tým, že sa odovzdávame svätému tajomstvu jeho tela a krvi, žijeme z Ježiša a podľa Ježiša.

Už v prírode vidíme jeden **zaujímavý životný princíp**: silnejšie integruje do seba to slabšie. Zelenina obsahuje v sebe minerály, nie minerály pohltia zeleninu, zvieratá tiež integrujú v sebe rastliny i minerály, nie naopak. Na duchovnej úrovni to obdobne platí takto: božské integruje do seba ľudské, nie naopak. Pri všetkom tom, čo človek prijíma, integruje do seba a premieňa na seba to, čo prijíma. **Iba Eucharistia tvorí výnimku**. Človek ju prijíma, zje, ale ona ho premieňa na seba. Tomu, kto sa blíži k jeho prijatiu, Ježiš opakuje to, čo jedného dňa svätý Augustín počul takto: "Nebudeš to ty, kto ma k tebe premení na teba, ale budem to ja, ktorý ťa premením na mňa".

Ateistický filozof **Feuerbach** povedal: *Človek je tým, čo jedáva*. Tým chcel povedať, v rámci svojho presvedčenia, že človek je len niečo materiálne, lebo jedáva len veci materiálne. Tento ateista, bez toho, aby o tom vedel, najlepšie sformuloval kresťanský vzťah k Eucharistii. Vďaka Eucharistii je kresťan skutočne tým, čo jedáva! **Svätý Lev Veľký** už dávno pred ním napísal: "*Naša účasť na Kristovom tele a krvi nemá tendenciu robiť nič iné, len nás robiť tým, čo jeme*."

V Eucharistii teda **nejde len spoločenstvo medzi Kristom a nami, ale aj celkovú premenu, my sa stávame Kristovým telom, nadobúdame jeho myseľ, zjednocujeme sa s jeho vôľou**. " Ale kto sa spája s Pánom, je s ním jeden Duch." (1 Kor 6,17). Jedlo – jedenie a pitie – nie je jedinou analógiou eucharistického spoločenstva, aj keď je nenahraditeľné. Je tu niečo, čo nemôže vyjadriť dokonca ani obraz vzťahu medzi viničom a ratolesťou. Ide stále o prepojenie vecí, nie osôb. Sú prepojené, ale nekomunikujú. Preto chcem podčiarknuť iný obraz, prirovnanie, ktorá nám môže pomôcť pochopiť povahu eucharistického spoločenstva ako spoločenstva medzi ľuďmi, ktorí poznajú a chcú byť v spoločenstve. Nachádzame ho v liste Efezanom, kde sa píše, že ľudské manželstvo je symbolom zväzku medzi Kristom a Cirkvou: *Preto muž zanechá otca i matku a pripúta sa k svojej manželke a budú dvaja v jednom tele*. *Toto tajomstvo je veľké; ja hovorím o Kristovi a Cirkvi.* (Ef 5,31-33). Eucharistia – aby sme použili tento odvážny, ale pravdivý obraz – je zavŕšením manželstva medzi Kristom a Cirkvou a kresťanský život bez Eucharistie je manželstvom ratifikovaným, ale nie dovŕšeným. V okamihu prijímania celebrant zvolá: "Blažení tí, ktorí sú pozvaní na hostinu Baránkovu" a Apokalypsa – z ktorej je prevzatá fráza – hovorí ešte explicitnejšie: *Blahoslavení sú tí, čo sú pozvaní na Baránkovu svadobnú hostinu!* (Zjv 19,9).

Takže – opäť podľa svätého Pavla – bezprostredným dôsledkom manželstva je, že telo (teda celá osoba) manžela sa stáva manželkou a naopak, telo manželky sa stáva manželom (porov. 1 Kor 7, 4). To znamená, že neporušiteľné a životodarné telo vteleného Slova sa stáva "mojím", ale aj moje telo, moje človečenstvo, sa stáva Kristovým, je ním vlastné. **V Eucharistii prijímame Kristovo telo a krv, ale Kristus "prijíma" aj naše telo a krv.** *Ježiš,* píše svätý Hilár z Poitiers, *berie na seba telo toho, kto preberá svoje vlastné*". Kristus nám hovorí: "VEZMI, TOTO JE MOJE TELO", ale **aj my mu môžeme povedať: "Vezmi, toto je moje telo**".

Pokúsme sa teraz pochopiť dôsledky toho všetkého. Ježiš vo svojom pozemskom živote nemal všetky možné a predstaviteľné ľudské skúsenosti. Na začiatok to bol muž, nie žena: nežil stav polovice ľudstva; nebol ženatý, nezažil, čo to znamená byť zjednotený pre život s iným stvorením, mať deti, alebo, čo je horšie, stratiť deti; zomrel mladý, nepoznal starobu... Ale **teraz, vďaka Eucharistii, má všetky tieto skúsenosti**. Ženský stav žije v ženách, chorobu u chorých, starobu v starých ľuďoch, neistotu v utečencoch, hrôzu v bombardovaných ... V mojom živote nie je nič, čo by nepatrilo Kristovi. Nikto by nemal hovoriť: "Ach, Ježiš nevie, aké to je byť ženatý, byť ženou, stratiť dieťa, byť chorý, byť starý, byť čiernym človekom!" **To, čo Kristus nemohol žiť "podľa tela", žije a "prežíva" teraz ako vzkriesený "podľa Ducha", vďaka manželskému spoločenstvu svätej omše**. Svätá Alžbeta z Trojice pochopila hlboký dôvod, keď napísala svojej matke: "Nevesta patrí ženíchovi. Môj (ženích) ma vzal. Chce, aby som bola pre neho pridaná ľudskosť."

Aký nevyčerpateľný dôvod na údiv a útechu pri myšlienke, že **naše človečenstvo sa stáva Kristovým človečenstvom!** Ale aj, aká zodpovednosť z toho všetkého! **Ak sa moje oči stali Kristovými očami, moje ústa Kristovými ústami, hľa tu sú dôvody** na to, aby môj pohľad nespočinul na necudných obrazoch, aby môj jazyk nehovoril proti môjmu bratovi, aby moje telo nebolo nástrojom hriechu. *Vari neviete, že vaše telá sú Kristovými údmi? Môžem teda vziať Kristove údy a urobiť ich údmi neviestky?* Trpko a priam zdesene vyčítal svätý Pavol Korinťanom (1 Kor 6,15).

Ešte sme však nepovedali všetko. Chýba tá najkrajšia časť. Telo nevesty patrí ženíchovi; ale aj telo ženícha patrí neveste. **Od dávania sa je potrebné prejsť, v prijímaní, k prijatiu**. A neprijímame nič menej ako Kristovu svätosť! Kde konkrétne v živote veriaceho uskutoční táto "obdivuhodná výmena" (admirabile commercium), o ktorej hovorí liturgia, uskutoční konkrétne v živote veriaceho, ak nie v okamihu prijímania? Tam máme možnosť dať Ježišovi naše špinavé šaty a prijať od neho "plášť spravodlivosti" (Iz 61,10). V skutočnosti je napísané, že sa *nám stal múdrosťou od Boha, spravodlivosťou a posvätením i vykúpením*, (porov. 1 Kor 1,30). To, čím sa stal "pre nás", je predurčené pre nás, patrí nám. Veľký teológ východného kresťanstva Cabasilas píše: *patríme Kristovi viac ako sebe, keď sme tak draho kúpení[[1]](#footnote-1)* (1 Kor 6,20), a opačne, *čo patrí Kristovi patrí nám viac, než keby to bolo naše*.

Musíme pamätať len na jednu vec: **my patríme Kristovi podľa práva, on patrí nám z milosti**! Je to objav schopný dať krídla nášmu duchovnému životu. Toto je odvážny krok viery a **mali by sme sa modliť k Bohu, aby nám nedovolil zomrieť skôr, než si to uvedomíme**.

## Eucharistia, spoločenstvo s Trojicou

Uvažovať o Eucharistii je ako vidieť sa pred nami dokorán otvorené široké horizonty, ktoré, keď napredujeme, sú stále širšie, až ich napokon vôbec neviem pojať. Spoločenstvo s Kristom, o ktorom sme doteraz uvažovali, sa otvára Trojičnému spoločenstvu. Inými slovami, spoločenstvom s Kristom vstupujeme do spoločenstva s celou Trojicou.

Ježiš vo svojej veľkňazskej modlitbe hovorí Otcovi: "Nech sú ako my. Ja v nich a ty vo mne" (Jn 17,23). Tieto slová: "Ja v nich a ty vo mne", znamenajú, že Ježiš je v nás a že v Ježišovi je Otec. **Nemožno teda prijať Syna bez toho, aby sme spolu s ním neprijali aj Otca.** Kristove slová: "Kto ma vidí, vidí Otca" (Jn 14,9), znamenajú aj "ten, kto ma prijíma, prijíma Otca". Konečným dôvodom je, že Otec, Syn a Duch Svätý sú jedna a neoddeliteľná božská prirodzenosť, sú "jedno". V tejto súvislosti svätý Hilár z Poitiers píše: "*Sme zjednotení s Kristom, ktorý je neoddeliteľný od Otca. On, zatiaľ čo zostáva v Otcovi, zostáva s nami zjednotený. Tak aj my prichádzame k jednote s Otcom*. ... ."

To, čo sa hovorí o Otcovi, platí aj pre Ducha Svätého. V Eucharistii sa sviatostne opakuje to, čo sa historicky stalo v Kristovom pozemskom živote. V okamihu jeho pozemského narodenia to bol Duch Svätý, ktorý dal Svetu Krista (Mária počala mocou Ducha Svätého!); v okamihu smrti je to Kristus, ktorý dáva svetu Ducha Svätého: umieranie, "odovzdal Ducha". Podobne v Eucharistii, v okamihu premenenia, je to Duch Svätý, ktorý nám dáva Ježiša, pretože práve jeho pôsobením sa chlieb premieňa na Kristovo telo; vo chvíli prijímania je to Kristus, ktorý, ktorý prichádza do nás, nám dáva Svätého Ducha.

Sv. Irenej hovorí, že Duch Svätý je *naše vlastné spoločenstvo s Kristom*. V spoločenstve k nám Ježiš prichádza ako ten, ktorý dáva Ducha. Nie ako ten, ktorý jedného dňa, dávno, dal Ducha, ale ako ten, ktorý teraz, keď skonzumoval svoju obetu na oltári, opäť *vyžaruje Ducha* (porov. Jn 19,30).

Všetko to, čo som o Trojici a Eucharistii povedal, je zhrnuté v slávnej Rublevovej ikone troch anjelov. Celá Trojica nám dáva Eucharistiu a odovzdáva sa nám v Eucharistii. Eucharistia nie je len našou každodennou Veľkou nocou; sú to aj naše každodenné Turíce!

## Spoločenstvo medzi nami

Z týchto závratných výšin sa teraz vráťme na zem a prejdime k druhému rozmeru eucharistického spoločenstva: **k spoločenstvu s Kristovým telom, ktorým je Cirkev**. Pripomeňme si apoštolove slová: *Keďže je jeden chlieb, my mnohí sme jedno telo, lebo všetci máme podiel na jednom chlebe*..

Svätý Augustín, ktorý rozvíja myšlienku, ktorá už bola načrtnutá v Didachè, vidí analógiu v spôsobe, akým sa formujú **dve Kristove telá**: eucharistické a cirkevné. V prípade Eucharistie máme pšenicu najprv rozptýlenú na kopcoch, ktorá sa mlátila a mletá miesila vo vode a varená na ohni sa stala chlebom, ktorý prichádza na oltár; v prípade Cirkvi máme množstvo ľudí, ktorí sa zhromaždili evanjeliovým kázaním, uzemnení pôstom a pokáním, miesení vo vode v krste a varení ohňom Ducha, tvoria telo, ktorým je Cirkev.[[2]](#footnote-2)

V tejto súvislosti nám okamžite prichádzajú v ústrety Kristove slová: "*Ak teda predkladáš svoju obetu pri oltári a tam si spomenieš, že tvoj brat má niečo proti tebe, nechaj tam svoj dar pred oltárom, choď najprv zmieriť sa so svojím bratom a potom sa vráť, aby si obetoval svoj dar*" (Mt 5, 23-24). *Ak idete na prijímanie, ale urazili ste brata a neboli ste zmierení, máte zášť, podobáte sa* – povedal svätý Augustín ľudu – *človeku, ktorý vidí prichádzať* *priateľa, ktorého roky nevidel.* Beží sa s ním stretnúť, postaví sa na špičky nôh, aby ho pobozkal na tvár ... *Ale pri tom si nevšimne, že mu šliape na nohy s hrotmi topánok*. Bratia a sestry sú nohami Ježiša, ktorými stále kráča po zemi.

## Spoločenstvo s chudobnými

Toto platí najmä chudobných, sužovaných a marginalizovaných. Ten, ktorý povedal o chlebe: "*Toto je moje telo*", to povedal aj o chudobných. Povedal to, keď hovoril o tom, čo urobil pre hladných, smädných, väzňa a nahých, slávnostne vyhlásil: "Urobil si mi to!" Je to ako povedať: "Bol som hladný, smädný, bol som cudzinec, chorý, väzeň" (porov. Mt 25,35n).

Spomínam si na chvíľu, keď vo mne táto pravda takmer vybuchla. Bol som na misii vo veľmi chudobnej krajine. Prechádzajúc ulicami hlavného mesta som všade videl deti pokryté niekoľkými špinavými handrami, ktoré bežali za smetiarskymi autami, aby našli niečo na jedenie. V určitom okamihu to bolo, akoby mi Ježiš povedal: "Pozrite sa pozorne: to je moje telo!" Naozaj mi to vzalo dych.

Sestra veľkého kresťanského filozofa B. Pascala rozpráva o svojom bratovi túto príhodu. Pri svojej poslednej chorobe nemohol zadržať nič, čo zjedol, a preto mu nedovolili prijať viatikum, ktoré nástojčivo žiadal. On povedal: "*Ak mi nemôžete dať Eucharistiu, aspoň pustite chudobného človeka do mojej izby. Ak nemôžem komunikovať s náčelníkom, chcem aspoň komunikovať s jeho telom.*"

Jedinou prekážkou prijatia spoločenstva, ktoré svätý Pavol výslovne spomína, je skutočnosť, že na zhromaždení je "*jeden hladný a druhý opitý*": *" Keď sa teda schádzate, nie je to požívanie Pánovej večere, lebo každý si hneď vezme a zje svoju večeru a potom jeden je hladný a druhý opitý"* (1 Kor 11,20-21). Povedať "toto nie je jesť Večeru Pánovu", teda to akoby povedal: **tvoja účasť na Eucharistii už nie je pravá Eucharistia!** Je to silné tvrdenie aj z teologického hľadiska, ktorému možno nevenujeme dostatočnú pozornosť.

V dnešnej dobe situácia, keď jeden človek je hladný a druhý sa prejedá, už nie je lokálnym ale celosvetovým problémom. Medzi Večerou Pánovou a obedom boháča nemôže byť nič spoločné, kde pán bohato hoduje, ignorujúc chudobných, ktorí sú za dverami (porov. Lk 16,19ff.). Starosť podeliť sa o to, čo máme s tými, ktorí to potrebujú, blízkymi i vzdialenými, musí byť neoddeliteľnou súčasťou nášho eucharistického života. Niet nikoho, kto by, ak chce, nemohol počas týždňa vykonať jedno z tých gest, o ktorých Ježiš hovorí: "*Mne si to urobil*". Zdieľanie neznamená len "dať niečo": chlieb, oblečenie, pohostinnosť; **znamená to tiež navštíviť niekoho**: väzňa, chorého človeka, osamelého starého muža. **Nie je to len dávanie vlastných peňazí, ale aj vlastného času. Chudobní a trpiaci potrebujú solidaritu a lásku, nie menej ako chlieb a oblečenie,** najmä v tomto čase izolácie nanútenej pandémiou. Ježiš povedal: "Lebo chudobných máte vždy pri sebe, ale nie vždy ma máte" (Mt 26,11). Platí to aj v tom zmysle, že Kristovo telo nemôžeme vždy prijať v Eucharistii a aj keď ho prijímame, trvá len niekoľko minút, pričom ho môžeme vždy prijať v chudobných. Tu nie sú žiadne obmedzenia, vyžaduje si to len to, aby sme to chceli. Chudobných máme vždy po ruke. Zakaždým, keď stretneme niekoho, kto trpí, najmä ak ide o určité extrémne formy utrpenia, ak sme pozorní, budeme počuť ušami viery Kristovo slovo: "*Toto je moje telo!".* Na záver by som vám ešte ponúkol malý príbeh, ktorý som niekde čítal. Istý muž vidí malé podvyživené dievčatko, ktoré je bosé a trasie sa zimou a on takmer nahnevane volá k Bohu: "Bože, prečo neurobíš niečo pre to dievčatko?" Boh odpovedá: "Samozrejme, že som urobil niečo pre to dievčatko: **Urobil som teba!** Nech nám Boh pomôže pripomenúť si to v správnom čase.

## **Cantalamessa 5. pôstna katechéza 2022**

Táto posledná meditácia o Eucharistii vychádza z otázky: **Prečo sv. Ján evanjelista, keď opisuje poslednú večeru, nehovorí nič o ustanovení Eucharistie, ale namiesto toho spomína umývanie nôh?** On, ktorý venoval celú a dlhú 6. Kapitolu svojho evanjelia tomu, aby pripravil učeníkov jesť jeho telo a piť jeho krv?

Dôvodom je, že vo všetkom, čo súvisí s Veľkou nocou a Eucharistiou, **Ján viac zdôrazňuje udalosť než sviatosť,** **viac význam znamenia než samotné znamenie**. Pre neho nová Veľká noc nezačína v Hornej miestnosti, kde sa odohrala večera, na ktorej sa ustanovila sviatosť, pre neho Veľká noc začína na kríži, keď sa naplní skutočnosť, ktorá sa má pripomínať. Práve tam dochádza k prechodu zo starej Veľkej noci na novú. Z tohto dôvodu zdôrazňuje aj to, že Ježišovi na kríži "nebola zlomená žiadna kosť": pretože to bolo predpísané pre veľkonočného baránka v Exode. (Jn 19,36; Ex 12:46).

## Význam umývania nôh

Je dôležité dobre pochopiť význam, ktorý má gesto umývania nôh pre Jána. Nedávna apoštolská konštitúcia *Praedicate Evangelium* ju spomína v preambule ako samotnú ikonu služby, ktorá musí charakterizovať celé dielo reformovanej rímskej kúrie. Pomáha nám pochopiť, **ako sa Eucharistia môže stať životom, a ako je možné "napodobňovať v živote to, čo sa slávi v Eucharistii** (na oltári)". Stojíme pred jednou z týchto epizód (ďalšou je prebodnutie Ježišovho boku), v ktorej evanjelista jasne naznačuje, že sa v nej skrýva tajomstvo, ktoré presahuje predkladanú skutočnosť, ktorá by sa sama osebe mohla zdať aj zanedbateľná. "*Dal som vám dal príklad* – hovorí Ježiš." Aký príklad? **Azda máme materiálne každý deň umývať nohy tým, čo sú s nami pri stole?** Určite nie len toto! Odpoveď je v evanjeliu: "*Kto sa chce stať veľkým medzi vami, bude vaším služobníkom, a kto chce byť prvý medzi vami, bude otrokom všetkých. Lebo Syn človeka tiež neprišiel, aby mu slúžili, ale aby slúžili a dávali svoj život ako výkupné za mnohých"* (Mk 10,44-45).

V Lukášovom evanjeliu, práve v kontexte Poslednej večere, je Ježišovo slovo, ktoré sa zdá byť vyslovené na záver umývania nôh: *"Kto je väčší, kto je pri stole alebo kto slúži? Nie je to ten, kto je pri stole? Napriek tomu stojím medzi vami ako ten, kto slúži"* (Lk 22,27). Podľa evanjelistu Ježiš povedal tieto slová, pretože medzi učeníkmi sa viedla diskusia o tom, kto z nich väčší (porov. Lk 22,24). Možno práve táto okolnosť inšpirovala Ježiša, aby urobil gesto umývania nôh ako akési podobenstvo v akcii. Zatiaľ čo sa učeníci zápalisto chcú hádať o svojom prvenstve, on ticho vstane zo stola, pohľadá nádobu s vodou a uterák, potom sa vráti a pokľakne pred Petrom, aby mu umyl nohy, a pochopiteľne ho tým privedie do veľkých rozpakov: *"Pane, ty mi chceš umývať nohy?"* (Jn 13,6). V geste umývania nôh chcel Ježiš zhrnúť celý zmysel svojho života, aby zostal hlboko vtlačený do pamäti učeníkov aby jedného dňa, keď už začnú chápať, porozumeli: *"Čo robím, teraz nerozumiete, ale pochopíte to neskôr"* (Jn 13,7). Toto gesto, umiestnené na záver evanjelií, nám hovorí, že celý **Ježišov život, od začiatku až do konca, bol umývaním nôh, čiže službou ľuďom.** Ako hovoria niektorí exegéti, **bol pro-existenciou, to znamená životom pre druhých**. Ježiš nám dal príklad života stráveného pre druhých, života, ktorý sa stal "lámaným chlebom pre svet". Slovami: "*Aj vy konajte tak, ako ja*", Ježiš takto zavádza diakoniu, čiže službu, povýšiac ju na základný zákon, alebo lepšie vzorový štýl života všetkých vzťahov v Cirkvi. Akoby hovoril, aj čo sa týka umývania nôh, to, čo povedal pri zavádzaní Eucharistie: "*Toto robte na moju pamiatku*!"

V tomto bode však musím urobiť malú odbočku. Cirkevný otec, blahoslavený Izák z Ninive, dal takúto radu tým, ktorí sú z povinnosti nútení hovoriť o duchovných veciach, ktoré ešte nedosiahli svojím životom: "*Hovorte o tom – povedal – ako tí, ktorí patria do triedy učeníkov; a nie s autoritou, a iba po tom, čo ste si ponížili vašu dušu a urobili ste sa menšími ako ktorýkoľvek z vašich poslucháčov*". Toto je duch, s ktorým sa odvažujem hovoriť o službe vám, ktorí ju žijete zo dňa na deň.

Spomínam si na žartovnú poznámku, ktorú nám raz predniesol vtedajší prefekt Kongregácie viery kardinál Franjo Šeper zhromaždeným odborníkom za teologickej komisie: "*Vy teológovia*," povedal s úsmevom, "*ešte ani nedokončíte písanie vašej knihy, a už tam máte vaše meno a priezvisko. My v kúrii musíme robiť všetko anonymne.*" Toto je kvalita evanjeliovej služby, ktorá je pre mňa dôvodom na obdiv a vďačnosť za mnohých služobníkov Cirkvi, ktorí pracujú v Rímskej kúrii, v biskupských kúriách a v nunciaturach (a málokto pozná ich mená)

## Duch služby

Vráťme sa k téme. Musíme prehĺbiť to, čo znamená "služba", aby sme si ju mohli uvedomiť vo svojom živote a nezastavili sa pri slovách. **Služba sama o sebe nie je cnosť.** **V žiadnom katalógu cností alebo plodov Ducha, ako ich nazýva Nový zákon, nie je slovo diakonia, služba, s ktorým sa stretávame**. Dokonca sa hovorí o službe hriechu (porov. Rim 6,16) alebo modlám (porov. 1 Kor 6,9), ktorá určite nie je dobrou službou. **Služba je sama o sebe neutrálnou vecou**: naznačuje stav života alebo spôsob vzťahu k druhým vo svojej práci, bytosť závislú od druhých. Môže to byť dokonca zlá vec, ak sa to robí z donútenia (ako v otroctve), alebo len tak zo záujmu. **Všetci dnes hovoria o službe;** každý hovorí, že je v službe: obchodník slúži zákazníkom; o každom, kto vykonáva úlohu v spoločnosti, sa hovorí, že slúži, alebo že je v službe. Je však zrejmé, že služba, o ktorej hovorí evanjelium, je celkom iná vec, aj keď sama osebe nevylučuje, ani nevyhnutne nediskvalifikuje službu, ako ju chápe svet. **Rozdiel je v motiváciách a vnútornom postoji, s ktorým sa služba vykonáva**. Znovu si prečítajme správu o umývaní nôh, aby sme videli, s akým duchom to Ježiš uskutočňuje a čím je dojatý: "***A pretože miloval svojich, čo boli na svete, miloval ich do krajnosti.*** (Jn 13,1). Služba nie je cnosť, ale pramení z cností a v prvom rade z lásky; je to vlastne najväčšie vyjadrenie nového prikázania. Služba je spôsob, ako prejaviť *agapé*, čiže tú lásku, ktorá "nehľadá vlastný záujem" (porov. 1 Kor 13, 5), ale aj dobročinnosť pre iných, ktorá nie je tvorená len výkonom, ale aj sebadarovaním. Je to skrátka **účasť a napodobňovanie Božieho konania**, ktoré ako "Najvyššie Dobro", môže len slobodne milovať a profitovať, bez akéhokoľvek záujmu.

Z tohto dôvodu **evanjeliová služba, na rozdiel od služby sveta, nie je vlastná nižším, núdznym, neochotným**; ale je to práve, skôr je pre tých, ktorí vlastnia, ktorí sú postavení na vrchol, tých, ktorí majú. "*Tomu, komu bolo veľa dané, sa bude veľa žiadať*", pokiaľ ide o službu (porov. Lk 12,48). Preto Ježiš hovorí, že vo svojej Cirkvi je to predovšetkým "*ten, kto vládne*", kto musí byť "*ako ten, kto slúži*" (Lk 22,26), ktorý je "*prvý*", musí byť "*služobníkom všetkých*" (Mk 10,44). *Umývanie nôh* – povedal môj profesor exegézy vo Freiburgu Ceslas Spicq – *je "sviatosťou kresťanskej autority*". Popri nezištnosti vyjadruje služba ďalšiu veľkú charakteristiku božského *agapé*: pokoru. Ježišove slová: "**Musíte si navzájom umývať nohy" znamenajú: musíte si navzájom poskytovať služby pokornej lásky**. **Láska a pokora spolu tvoria evanjeliovú službu.** Ježiš raz povedal: "*Učte sa odo mňa, že som tichý a pokorný srdcom*" (Mt 11,29). Ale keď sa nad tým zamyslíte, čo urobil Ježiš, aby sa nazval "pokorným"? Počul o sebe málo, alebo hovoril potichu o sebe? Naopak, v samotnej epizóde umývania nôh hovorí, že je "Majstrom a Pánom" (porov. Jn 13,13).

**Čo teda urobil, aby sa nazval "pokorným"**? Ponížil sa, zostúpil, aby slúžil! Od chvíle vtelenia nerobil nič iné, len zostupoval, až do toho extrémneho bodu, keď ho vidíme na kolenách, ako umýva nohy apoštolom. Aké chvenie muselo prebehnúť medzi anjelmi, aby v tomto ponížení videli Božieho Syna, na ktorého sa ani neodvážili uprieť svoj pohľad (porov. 1 Pt 1,12). Stvoriteľ je na kolenách pred stvorením! "*Červenaj sa, pyšný popol: Boh sa ponižuje a ty sa vyvyšuješ!*", povedal si svätý Bernard. **Takto pochopená pokora – teda ako poníženie sa k službe – je skutočne kráľovským spôsobom, ako sa podobať Bohu a uskutočňovať Eucharistiu v našom živote.**

## Rozlišovanie duchov

Ovocím tejto meditácie by mala byť **odvážna revízia nášho života**: našich návykov, úloh, pracovného času, rozdelenia a využitia času, aby sme zistili, **či to, čo žijeme, je skutočná služba a či v tejto službe existuje láska a pokora.** Základom je vedieť, či slúžime bratom, alebo naopak, či bratov používame.

Používať svojich bratov a robiť z nich nástroje pre seba sa dá aj vtedy, keď sa zdá, že sa ideme rozštvrtiť v práci pre nich, ale celá táto práca nie je nezištnou službou, často je hľadaním a očakávaním potlesku, súhlasu, uspokojenia, nadobúdanie pocitu dobrodinca. V tomto bode evanjelium predstavuje extrémne radikálne požiadavky: "Nech vaša ľavá ruka nevie, čo robí vaša pravá ruka" (Mt 6,3). Všetko, čo sa robí, vedome a z dobrého dôvodu, "aby ho ľudia videli", je stratené. "*Christus non sibi placuit*": *Veď ani Kristus nehľadal záľubu v sebe* (Rim 15,3): toto je pravidlo služby.

Aby sme urobili "rozlišovanie duchov", teda zámerov, ktoré nás posúvajú v našej službe, je užitočné vidieť, aké sú služby, ktoré dobrovoľne robíme a tie, ktorým sa snažíme všemožne vyhnúť. Okrem toho, ak je naše srdce pripravené opustiť – ak nás o to požiadajú – vznešenú službu, ktorá dáva prestíž, pokornej, ktorú nikto neocení.

**Najbezpečnejšie služby sú tie, ktoré robíme bez toho, aby si to niekto všimol – dokonca ani tí, ktorí ich prijímajú – vie o nich len Otec, ktorý vidí v skrytosti.** Ježiš povýšil na symbol služby jedno z najpokornejších gest známych vo svojej dobe, ktoré bolo zvyčajne zverené otrokom: umývanie nôh.

Svätý Pavol vyzýva: "*nezmýšľajte vysoko, ale prikláňajte sa k nízkym*.[[3]](#footnote-3)" (Rim 12,16). Proti duchu služby sa stavia túžba po nadvláde, zvyk vnucovať druhým vlastnú vôľu a vlastný spôsob videnia alebo robenia vecí. Skrátka autoritárstvo. Vskutku, tí, ktorí sú ovládaní takýmito postojmi si ani v najmenšom neuvedomujú utrpenie, ktoré spôsobujú, a sú skutočne prekvapení, keď vidia, že iní neprejavujú snahu oceniť všetok ten ich "záujem a úsilie“ až sa napokon oni sami cítia byť obeťami. Ježiš povedal svojim apoštolom, aby boli ako "baránky uprostred vlkov", ale naopak, takíto ľudia sú vlci uprostred jahniat. **Veľká časť utrpenia**, ktoré niekedy postihuje rodinu alebo spoločenstvo, **je spôsobená existenciou nejakého autoritárskeho a despotického ducha, ktorý šliape po druhých a pod zámienkou "služby" druhým ich v skutočnosti "zotročuje".**

Je veľmi ľahko možné, že tento "niekto" sme my! Ak máme v tomto smere trochu pochybnosti, bolo by dobré, keby sme sa úprimne opýtali tých, ktorí žijú vedľa nás a dali im možnosť vyjadriť sa bez strachu. Ak sa ukáže, že aj my niekomu sťažujeme život svojím charakterom, musíme pokorne prijať realitu a prehodnotiť našu službu.

Na druhej strane, **duchu služby sa stavia aj prehnaná pripútanosť k vlastným zvykom a pohodliu**. Skrátka, duch mäkkosti. Nemôžu vážne slúžiť druhým tí, ktorí majú vždy v úmysle uspokojiť samých seba, ktorí sa stávajú idolom svojho odpočinku, svojho voľného času, svojho času. Pravidlo služby zostáva vždy rovnaké: *Kristus sa nesnažil zapáčiť sám sebe.* Služba, ako sme videli, je cnosť vlastná tým, ktorí predsedajú, je to vec, ktorú Ježiš zanechal pastierom Cirkvi, ako svoje najdrahšie dedičstvo. Všetky charizmy sú funkciou služby; ale veľmi zvláštnym spôsobom je charizma "pastierov a učiteľov" (porov. Ef 4, 11), čiže charizma autority. **Cirkev je "charizmatická", aby slúžila a je tiež "hierarchická", aby slúžila!**

## Služba duchu

Ak pre všetkých kresťanov služba znamená "*nežiť už pre seba*" (porov. 2 Kor 5, 15), pre pastierov to znamená: *"nekŕmte sa*": "*Beda pastierom Izraela, ktorí živia seba samých! Nemali by pastieri kŕmiť stádo*?" (Ez 34,2).

Pre svet nie je nič prirodzenejšie a spravodlivejšie ako to, že kto je Pán (Vládca) ten vládne. Medzi Ježišovými učeníkmi to však „nemá tak byť“. Tí, ktorí vládnu, musia slúžiť. "*Nemáme v úmysle byť pánmi nad vašou vierou*," píše svätý Pavol; ale *my sme spolupracovníkmi vašej radosti*" (por. 2 Kor 1,24). Apoštol Peter odporúča pastierom to isté: *" Paste Božie stádo, ... nie ako páni nad dedičným podielom, ale ako vzor stáda.*" (porov. 1 Pt 5,3).

**V pastoračnej službe nie je ľahké vyhnúť sa mentalite pána viery**, veľmi skoro bol vložený do koncepcie autority. V jednom z najstarších dokumentov o biskupskej službe (sýrska Didascalia) už **nájdeme koncepciu, ktorá predstavuje biskupa ako monarchu**, bez ktorého sa v Cirkvi nič nemôže uskutočniť, veci ľudské i Božie, bez toho, aby cez neho neprešli. Pre pastierov, nakoľko sú pastiermi, tu sa často nachádza kritický bod ich obrátenia. Ako silno a srdečne do toho zaznievajú Ježišove slová, ktoré povedal Ježiš po umytí nôh: *"Keď som vám teda ja, Pán a Učiteľ*, ... a tiež vyjadrenia sv. Pavla o tom, že Ježiš "*nepovažoval svoju rovnosť s Bohom za žiarlivý poklad*"[[4]](#footnote-4) (Flp 2,6), to znamená, že sa *nebál ohroziť svoju božskú dôstojnosť, prijať nedostatok úcty zo strany ľudí, zbaviť sa svojich privilégií a ukázať sa navonok človeku uprostred iných ľudí* ("ako ľudia").

Ježiš žil jednoducho. Jednoduchosť bola vždy začiatkom a znakom skutočného návratu k evanjeliu. Je potrebné napodobňovať Božie konanie. Tertulián napísal, že *neexistuje nič, čo by najlepšie charakterizovalo Božie pôsobenie, ale kontrast medzi jednoduchosťou vonkajších prostriedkov a spôsobmi, akými pracuje a veľkosťou duchovných účinkov, ktoré získava*. Svet potrebuje veľké aparáty, aby mohol konať a zapôsobiť; Boh nie.

Boli časy, keď sa dôstojnosť biskupov prejavovala v insígniách, tituloch, hradoch, armádach. Boli to, ako sa hovorí, biskupi-kniežatá, ale oveľa viac kniežatá ako biskupi. Cirkev žije dnes z tohto hľadiska zlatú éru.

Pred rokmi som sa stretol s biskupom, ktorý považoval za prirodzené stráviť niekoľko hodín každý týždeň v domove dôchodcov, aby pomohol starším ľuďom obliekať sa a jesť. Umývanie nôh bral doslova. Sám musím povedať, že som od niektorých prelátov dostal najlepšie príklady jednoduchosti v mojom živote. Aj v tomto bode je však potrebné zachovať veľkú evanjeliovú slobodu. Jednoduchosť si vyžaduje, aby sme sa nepostavili nad ostatných, ale aby sme sa ani nedávali, vždy a tvrdohlavo, nižšie a neudržiavali tak či onak odstup, ale aby sme v bežných veciach života akceptovali to, že sme ako ostatní. *Sú ľudia* – poznamenáva Manzoni akútne – *ktorí majú tak veľa pokory, že sa podkladajú pod ostatných ľudí, ale nemajú dosť pokory na to, aby sa jednoducho zaradili medzi ostatných*.

**Niekedy najlepšia služba nespočíva v službe, ale v tom, že sa necháte obslúžiť**, ako Ježiš, ktorý si príležitostne tiež vedel sadnúť za stôl a nechať si umyť nohy (porov. Lk 7,38) a ktorý ochotne prijal služby, ktoré mu niektoré veľkodušné a láskyplné ženy poskytovali počas jeho ciest (porov. Lk 8,2-3).

O službe pastierov treba povedať ešte jednu vec: **služba bratom, nech je akokoľvek dôležitá a svätá, nie je prvá vec a nie je nevyhnutná**. **Na prvom mieste je služba Bohu.** Ježiš je predovšetkým "Božím služobníkom" a až potom aj služobníkom ľudí. Pripomenul to aj svojim rodičom keď im povedal: "*Nevedeli ste, že sa musím starať o veci môjho Otca?*" (Lk 2,49). Neváhal sklamať zástupy, ktoré ho prišli počúvať a dať sa uzdraviť, vedel ich rýchlo a nečakane opustiť, aby sa venoval modlitbe na osamelých miestach (porov. Lk 5,16).

**Aj evanjeliová služba je dnes ohrozená nebezpečenstvom sekularizácie.** Veľmi ľahkovážne sa dnes hovorí, že každá služba poskytnutá človeku je službou Bohu. Svätý Pavol hovorí o *službe Ducha* (diakonia Pneumatos) (2 Kor 3,8), ktorou sú poverení slúžiť služobníci Nového zákona. **Duch služby** musí byť vyjadrený v pastieroch *prostredníctvom služby Ducha*!

Kto je, ako napríklad kňaz, povolaný k tejto „službe Ducha“, neslúži dobre bratom, ak im poskytuje sto alebo aj tisíc iných služieb, ale zanedbáva, že človek má právo od neho očakávať to, čo len on môže dať. Píše sa, že kňaz "*je ustanovený pre dobro ľudí vo veciach, ktoré sa týkajú Boha*" (por. Hebr 5,1). Keď sa tento problém prvýkrát objavil v Cirkvi, Peter ho vyriešil slovami: "*Nie je správne, aby sme zanedbávali Božie slovo pre službu stolovania ... Budeme sa venovať modlitbe a službe Slova*" (Sk 6,2-4).

Sú pastieri, ktorí sa v skutočnosti vrátili do služieb jedální. Zaoberajú sa všetkými druhmi materiálnych, ekonomických, administratívnych, niekedy dokonca poľnohospodárskych problémov, ktoré existujú v ich komunite (aj keď by mohli byť veľmi dobre ponechané iným) a zanedbávajú svoju skutočnú, nenahraditeľnú službu.

**Služba Slova si vyžaduje hodiny čítania, štúdia a modlitby**. Hneď po tom, ako apoštolom vysvetlil význam umývania nôh, Ježiš im povedal: "*Keď to viete, ste blahoslavení, ak podľa toho aj konáte*." (Jn 13,17). **Aj my budeme požehnaní, ak sa neuspokojíme s tým, že poznáme tieto veci – totiž, že Eucharistia nás pobáda k službe a zdieľaniu – ale uvedieme ich do praxe, možno počnúc dneškom**. Eucharistia nie je len tajomstvom, ktoré treba sláviť, prijímať a adorovať, ale tiež tajomstvom, ktoré máme napodobňovať.

Pred záverom si však musíme pripomenúť pravdu, ktorú sme zdôraznili vo všetkých našich úvahách o Eucharistii, a to **pôsobenie Ducha Svätého**. Dajme si pozor, aby sme nezredukovali dar na povinnosť! Dostali sme nielen príkaz umývať si nohy a slúžiť si: dostali sme milosť, že sme to mohli urobiť. Služba je charizma a ako všetky charizmy je "osobitným prejavom Ducha pre spoločné dobro" (1 Kor 12,7); "Nech každý žije podľa daru (charizmy!), ktorý prijal, dávajúc ho do služby druhým," hovorí apoštol Peter vo svojom Prvom liste (1 Pet 4,10). Dar predchádza povinnosti a umožňuje ich splnenie. Toto je "dobrá zvesť" – evanjelium – ktoré nám Eucharistia denne pripomína.

1. A neviete, že vaše telo je chrámom Ducha Svätého, ktorý je vo vás, ktorého máte od Boha, a že nepatríte sebe? **20** Draho ste boli kúpení. Oslavujte teda Boha vo svojom tele. [↑](#footnote-ref-1)
2. Text Didaché o Eucharistii: 3. Nad rozlomeným chlebom: „Vzdávame ti vďaky, Otče náš, za život a poznanie, ktoré si nám zjavil skrze Ježiša, tvojho služobníka. Tebe sláva naveky. 4. Ako sa **tento rozlomený chlieb**, ktorý bol rozptýlený ponad vrchmi, a pozbierajúc sa stal jedno, tak nech sa aj **tvoja Cirkev** zhromaždí z končín zeme do tvojho kráľovstva. Lebo tvoja je sláva a moc skrze Ježiša Krista naveky.“ Preklad: Copyright © 2002 Jozef Šoška From <[*https://modlitba.sk/?p=9054*](https://modlitba.sk/?p=9054)> [↑](#footnote-ref-2)
3. Roháčkov preklad: *nie mysliaci na vysoké veci, ale nízke nech vás zaujíma*. [↑](#footnote-ref-3)
4. nepridŕžal sa svojej rovnosti s Bohom (Kat prekl); svoju rovnosť s Bohom nepovažoval za korisť (Ek prekl). [↑](#footnote-ref-4)